El Parc Natural de l'Alt Pirineu va posar en marxa a principis d'abril la campanya Del Parc al plat, amb el suport del Consell Comarcal del Pallars Sobirà, l'Ajuntament d'Esterri de Cardós i un grup de persones, petites empreses familiars i cooperatives productores del sector agroalimentari del Pallars Sobirà i l'Alt Urgell.
La iniciativa té com a objectiu oferir nous canals de venda al consumidor final i pal·liar les importants pèrdues econòmiques que suposa als productors el tancament del sector de la restauració, els mercats i les fires de productes locals per l'emergència sanitària provocada pel COVID-19.
La campanya Del Parc al plat permet posar directament a disposició del públic diferents cistelles amb productes del Parc, com carn, formatge, vi, cervesa, infusions, pastes i embotits, que es poden adquirir al web Del Parc al plat.
Es pot triar entre 9 cistelles diferents, amb preus que oscil·len entre els 30 i els 110 €.
Les cistelles es poden recollir a la formatgeria el Tros de Sort o es poden rebre 10 € mitjançant transport refrigerat a domicili a tota Catalunya.
Hi ha un estoc setmanal limitat de cistelles en funció dels productes disponibles i del número màxim de cistelles que l'organització pot gestionar.
En el primer mes de funcionament es van superar les 1.000 cistelles encomanades, que van suposar als productors més de 60.000 € de facturació.
La campanya també promou la compra directa de carn, oferint els contactes dels principals productors agroalimentaris del Parc.
Els ramaders fan la venda directament o a través de les carnisseries de la comarca
La major part de la carn és de races de bestiar protegides de la ramaderia local, que ajuda a conservar el paisatge agro-ramader del Parc i la biodiversitat dels prats de dall i pastures.
Una de les majors problemàtiques que viu la pagesia en aquest moment és l'acumulació d'animals vius als corrals que en gran part estaven destinats a la restauració.
El logotip de la campanya és un ganxo de pastor, el ganxo que corona el mànec corbat del tirapeu o gaiata (el bastó que utilitzen els pastors).
identificador dels pastors del Pirineu i de la ramaderia ovina i caprina extensiva que s'hi practica des del Neolític per obtenir llet, formatges, carn i llana.
En el marc del projecte POCTEFA GREEN també s'han dut a terme accions de promoció dels productes agroalimentaris dels espais naturals dels Pirineus que contribueixen al manteniment dels hàbitats i les espècies dels espais oberts i agroramaders, com l'edició de material de difusió conjunt.
La iniciativa no es vol quedar aquí i, un cop la situació es normalitzi, el Parc Natural de l'Alt Pirineu, el Consell Comarcal i les persones productores locals confien en fer un pas endavant i consolidar la col·laboració mitjançant la creació de l'Associació de productors/es del Parc Natural de l'Alt Pirineu per continuar impulsant propostes conjuntes per promoure i facilitar el consum de proximitat.
Sota el paraigües del Parc Pirinenc de les Tres Nacions també es preveuen fer accions al respecte conjuntament amb l'Ariege i Andorra.
Redactat per: Marc Garriga Lujan i Júlia Rubert i Tayà
Per saber-ne més: Parc Natural de l'Alt Pirineu
Nous actors de conservació, Serveis basats en la localització, Aplicacions de les xarxes socials, Cooperació entre ens, Mecanismes col·laboratius, Dimensió social de la sostenibilitat